CELEX: 32015D2291
Language: sk
Date: 2015-12-07 00:00:00
Title: Vykonávacie rozhodnutie Komisie (EÚ) 2015/2291 zo 7. decembra 2015, ktorým sa mení vykonávacie rozhodnutie 2013/722/EÚ, pokiaľ ide o maximálnu výšku finančného príspevku Únie na program eradikácie besnoty v Lotyšsku v roku 2014 [oznámené pod číslom C(2015) 8607] (Text s významom pre EHP)

9.12.2015   
            
            
               SK
            
            
               Úradný vestník Európskej únie
            
            
               L 323/27
            
         VYKONÁVACIE ROZHODNUTIE KOMISIE (EÚ) 2015/2291
   zo 7. decembra 2015,
   ktorým sa mení vykonávacie rozhodnutie 2013/722/EÚ, pokiaľ ide o maximálnu výšku finančného príspevku Únie na program eradikácie besnoty v Lotyšsku v roku 2014
   
      
         [oznámené pod číslom C(2015) 8607]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 27 ods. 5,
   so zreteľom na nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (2), a najmä na jeho článok 13 ods. 3 a 5 a jeho článok 45 ods. 1,
   keďže:
   
               (1)
            
            
               Článkom 11 ods. 3 vykonávacieho rozhodnutia Komisie 2013/722/EÚ (3) sa schvaľuje viacročný program eradikácie besnoty predložený Lotyšskom na obdobie od 1. januára 2014 do 31. decembra 2016.
            
         
               (2)
            
            
               Podľa článku 11 ods. 6 písm. c) bodu vi) vykonávacieho rozhodnutia 2013/722/EÚ bola maximálna výška finančného príspevku Únie na program eradikácie besnoty predložený Lotyšskom v roku 2014 pôvodne stanovená na 1 225 000 EUR. Podľa článku 11 ods. 7 písm. c) bodu ii) uvedeného rozhodnutia bola maximálna výška príspevku na časť programu realizovanú v nárazníkovej zóne v Bielorusku stanovená na 475 000 EUR.
            
         
               (3)
            
            
               Po tom, ako Komisia vyhodnotila predbežné technické a finančné správy, ktoré členské štáty predložili v súlade s článkom 27 ods. 7 rozhodnutia 2009/470/ES o výdavkoch vzniknutých pri financovaní programov eradikácie v roku 2014, sa vykonávacím rozhodnutím Komisie 2014/925/EÚ (4) zmenili maximálne sumy pre uvedené programy.
            
         
               (4)
            
            
               Článkom 5 ods. 17 vykonávacieho rozhodnutia 2014/925/EÚ sa zmenil článok 11 ods. 6 písm. c) bod vi) vykonávacieho rozhodnutia 2013/722/EÚ a maximálna výška finančného príspevku Únie na program eradikácie besnoty predložený Lotyšskom v roku 2014 sa stanovila na 400 000 EUR. Článkom 5 ods. 18 vykonávacieho rozhodnutia 2014/925/EÚ sa zmenil článok 11 ods. 7 písm. c) bod ii) vykonávacieho rozhodnutia 2013/722/EÚ a maximálna výška finančného príspevku Únie na časť uvedeného programu, ktorá sa má realizovať v nárazníkovej zóne v Bielorusku, sa takisto stanovila na 400 000 EUR.
            
         
               (5)
            
            
               Pokiaľ ide o novú maximálnu výšku finančného príspevku Únie na program eradikácie besnoty predložený Lotyšskom v roku 2014, vyskytla sa tu chyba. Najmä v súlade s článkom 11 ods. 6 písm. c) bodom vi) a článkom 11 ods. 7 písm. c) bodom ii) vykonávacieho rozhodnutia 2013/722/EÚ v znení zmien, ak bola časť programu, ktorá sa má realizovať v nárazníkovej zóne v Bielorusku, riadne realizovaná a 400 000 EUR sa využilo, žiadny ďalší finančný príspevok Únie by nebol k dispozícii pre tú časť programu, ktorá sa má realizovať v Lotyšsku. To nie je v súlade s globálnou stratégiou eradikovať besnotu v Európskej únii, ktorá sa zakladá na odstránení tohto ochorenia z členských štátov a na vytvorení nárazníkových zón pozdĺž vonkajších hraníc Únie s cieľom predísť opätovnému zavlečeniu.
            
         
               (6)
            
            
               Vykonávacie rozhodnutie 2013/722/EÚ by sa preto malo zodpovedajúcim spôsobom zmeniť, pričom by sa mala náležite zohľadniť predbežná technická a finančná správa predložená Lotyšskom v súvislosti s realizáciou programu eradikácie besnoty v roku 2014.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   V článku 11 ods. 6 písm. c) vykonávacieho rozhodnutia 2013/722/EÚ sa bod vi) nahrádza takto:
   
      
                  „vi)
               
               
                  800 000 EUR pre Lotyšsko;“.
               
            
   Článok 2
   Toto rozhodnutie je určené členským štátom.
   
      V Bruseli 7. decembra 2015
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. EÚ L 189, 27.6.2014, s. 1.
   
      (3)  Vykonávacie rozhodnutie Komisie 2013/722/EÚ z 29. novembra 2013, ktorým sa schvaľujú ročné a viacročné programy a finančný príspevok Únie na eradikáciu, kontrolu a monitorovanie určitých chorôb zvierat a zoonóz predložené členskými štátmi na rok 2014 a nasledujúce roky (Ú. v. EÚ L 328, 7.12.2013, s. 101).
   
      (4)  Vykonávacie rozhodnutie Komisie 2014/925/EÚ zo 16. decembra 2014, ktorým sa schvaľujú určité zmenené programy eradikácie, kontroly a monitorovania chorôb zvierat a zoonóz na rok 2014 a ktorým sa mení vykonávacie rozhodnutie 2013/722/EÚ, pokiaľ ide o finančný príspevok Únie na určité programy schválené uvedeným rozhodnutím (Ú. v. EÚ L 363, 18.12.2014, s. 173).